tartuNLP/wikipedia-smugri-20251201 huggingface dataset:
Ääs

Ääs on sepistatavate ja stantsitavate toorikute kuumutamise seade, mida kasutatakse individuaaltootmise korral. 
Ääsid võivad väljanägemiselt olla väga erinevad. Ääsi iseloomustab peamiselt metallne raamistik ja aluspind, millele on lisatud: kolle, kus põleb kivisöega köetava ääsi puhul, kivisüsi, selle all on anum kuhu koguneb tuhk ning avad, mille kaudu koldesse liigub õhk. Õhu andmisel kasutati varem lõõtsa, nüüd ventilaatorit, mis võib olla nii mehaaniline kui ka füüsilise jõuga tekitatav, näiteks jalaga vändates. 
Ääs on harilikult lahtine kuumutusseade (sulatusahi), mida kasutatakse sepitsemisel. 
Inglise keeles: "forge, furnace."
Sikatiiv

Sikatiiv (prantsuse sõnast "siccatif" 'kuivatav' &lt; ladina sõnast "siccare" 'kuivatama') on aine, mis lahustub hästi taimeõlides ja kiirendab nende kuivamist. 
Sikatiive lisatakse näiteks värnitsatele, õlilakkidele ja õlivärvidele.
Rusthavi ringrada

Rusthavi ringrada on ringrada umbes 20 km kaugusel Gruusia pealinnast Thbilisist. Ringrada on saanud nime lähima asula Rusthavi järgi. Pärast aastail 2011–2012 tehtud täielikku rekonstrueerimist FIA 2. kategooria standardite järgi sai sellest esimene professionaalne autodroom Kaukaasia piirkonnas. Renoveeritud autotrassi avatseremoonial, mis toimus 29. aprill 2012, osales riigi president Mihheil Saakašvili, olles klassi Vormel-3 boliidi roolis. 
Ajalugu.
Viimane Nõukogude Liidus ehitatud võidusõidutrass. Avatud 1978 a., "Rustavi" oli 4040 m pikkuse ja laiusega 18 m start-finiš tsoonis, 14 m – pöördes ja 12 m – sirgosades. Kompleksis oli ka kardirada, autokrossirada, mototrekk koos motopalliväljakuga avatgd tribüün (500–800 istekohta), juures asusid ka hotell ja remonditalitus. Esimene võidusõit toimus 1979 a. lõpus. NSV Liidu meistrivõistluste etapid peeti Rustavis 11 korda (1979–1989). Pärast NSV Liidu kokkuvarisemist pole trassi rekonstrueeritud ja teekatte seisund on halvenenud. Aastal 2009 ostis erafirma riigioksjonil maatüki koos lagunenud tribüüniga ja teekattega. Aprillis 2011 ehitusplatsi külastas FIA president Jean Todt. 
Renoveerimine.
Trass on täielikult rekonstrueeritud, mitmete pöörete konfiguratsioon on muutunud. Märkimisväärsete maastikutööde käigul oli teisaldatud üle 250 000 m3 mulda. Ehitatud on 2 statsionaartribüüni: kaetud tribüün (2000 istekohta) ja avatud tribüün (3000 seisukohta). Ehitatud on ka tehniline hoone (28 boxid, mis on valmistatud FIA standardi järgi). Hoone teine korrusel asub lisatribüün, büroopinnad, restoran (200 istekohta) ja konverentsiruum. Kolmandal korrusel asub sõidujuhtimistorn.
Veoautod saavad paddock-i läbi 2. ja 3. pöörde asuva tunneli. Kõnnitunnel seondab paddock peatribüüniga. Sild kahe Svaneti tornitega viib 3. tribüünile.
Rada on varustatud mitmete kaasaegsete tehnosüsteemide: kõrgresolutsiooniga videovalve kaameraid, mis katavad 100% distantsi, 14 LED-foori elektroonilise kontrolliga, kiudoptilise võrgu, helijaotussüsteemi ja AMB ajavõtusüsteemi, mis jagab rada 3 sektori.
Stardi-finiši sirgosa on pikendatud kuni 830 m, ta sobib drag-racing-le. 
Turvalisus.
Pärast renoveerimist rada vastab FIA 2. Kategooria ohutusstandartidele. See annab võimaluse vastu võtta peamiselt kõige maailma võitlussõiduseeriad , kaasa arvatud GP2. Kõik kukkumistsoonid on kaetud kruusaga ja kõige ohtlikumad kohad – asfaldiga.
Sündmused.
Aastal 2012 võidusõidutrassil toimuvad mitmed autospordiüritused, sealhulgas Gruusia lahtised meistrivõistlused Formula Alfa ja Legends car racing klassides, paari võistlused, drifting, kardivõistlused, motovõistlused ja klubisõidud. Keskmine piletihind on 5 lari (&lt;3 euro), pileti võib osta kohapeal. Põhiturniiri kaetab Gruusia Rahvusringhääling (Georgian Public Broadcaster). Alates 14. juuli 2012 on võimalik panustada autosõidutele põhiklassides Formula Alfa ja Legends.
Meeskonnad.
Võitlussõidutrass on ka mitmete vastloodud võitlussõidumeeskonnade baas: Gulf Racing, Liberty Bank Racing, MIA Force, “Adžara” Meeskond, VTB Bank, Spordiministeeriumi Meeskond ja GPB Meeskond.
Energia tänav (Tallinn)

Energia tänav on tänav Tallinnas Kristiine linnaosas Järve asumis. Tänav algab Rahumäe teelt ja lõpeb Tervise tänaval. Energia tänav on lääne-idasuunaline ja ligikaudu 310 meetri pikkune.
Tänav sai nime 14. veebruaril 1958. Nime andmisel on mõju avaldanud samas asuv Eesti Energia Järve alajaam.
Vaata ka.
Järve haigla
Aruküla tee

Aruküla tee (varem Tallinna maantee) on tänav Tartus Kvissentali ja Raadi-Kruusamäe linnaosa piiril. 
Tänav algab Põllu tänava ja Puiestee tänava nurgalt ning lõpeb linna piiril. Aruküla teega ristub Vahi tänav.
Aruküla tee pikkus on 930 meetrit.
Aardlavälja tänav

Aardlavälja tänav on umbtänav Tartus Ropka linnaosas.
Tänav algab Aardla tänavalt ja on 120 meetrit pikk.
Asula tänav

Asula tänav on tänav Tallinnas Kesklinna linnaosas Kitseküla asumis. Tänav algab Tallinna–Narva raudtee äärest Kitseküla raudteepeatuse juurest Jalgpalli tänavalt, ristub Asula põiguga ja lõpeb Marta tänaval. Asula tänav on põhjakirde-lõunaedelasuunaline ning ligikaudu 510 meetri pikkune.
Ajalugu.
Asula tänav sai nime 27. aprillil 1948. Tänav on nime saanud Alevi tänava eeskujul.
Asula tänaval elas aastatel 1971–1992 laulja Jaak Joala.
2017. aasta juunis tutvustati kuude viisi rekonstrueeritud tänavat.
2019. aastal sai osa Kauba tänavast nime Jalgpalli tänav, ning mitu varem Asula tänava aadressiga olnud asutust sai uue aadressi Jalgpalli tänava järgi, sealhulgas A. Le Coq Arena (varem Asula 4C).
Hoonestus.
Asula tänaval asub Tallinnas teise maailmasõja järgsel perioodil esimene venelaste projekteeritud arhitektuuriansambel (Asula tänava hooned 1, 2, 3, 4, 5, 6, 7, 8, 9, 11, 12, 14), mis on ehitatud aastatel 1947–1950. Tänava hooned on projekteerinud Estonprojekti eelkäija arhitektid G. Šumovski, J. Russanov ja A. Bobkov. Kahekorruselised elamud ja ühiselamud asuvad piki tänavat kohati tagasiastega, moodustades Tallinna kontekstis pretsedenditu hoonestusühtsuse. Majad pole dekooriga üle kuhjatud, kuid keskosa rõhutamine frontooniga, mille all on ümarkaarselt lõppevad lodžasid sisaldavad nišid, on igatahes väga ebatavaline klassika interpreteering.
Energia tänav

Energia tänav on tänava nimi mitmes Eestis linnas:
Energia tänav on tänav järgmistes Eestis alevites ja alevikes:
Aespa, Järvakandi, Luige, Väike-Maarja.
Energia tänav on tänav Orajõe külas.
Im Dong-hyun

Im Dong-hyun (sündinud 12. mail 1986) on Lõuna-Korea vibulaskja.
Im Dong-hyun võitis 2004. ja 2008. aasta suveolümpiamängudel kaks esikohta võistkonnas.
2012. aasta suveolümpiamängudel püstitas ta laskmiseelvõistlustel kaks maailmarekordit. 72-noolelises seerias sai Im Dong-hyun 699 punkti. Meeskonnavõistluses sai ta koos Kim Bub-mini (698 punkti) ja Oh Jin-hyekiga (680 punkti) 2087 punkti.
Isiklikku.
Arstid on ta ametlikult pimedaks tunnistanud.
Santiago Carrillo

Santiago Carrillo Solares (18. jaanuar 1915 Gijón, Astuuria, Hispaania – 18. september 2012) oli Hispaania poliitik. Ta osales Hispaania kodusõjas, oli aastatel 1960–1982 Hispaania kommunistliku partei peasekretär, eurokommunismi parempoolse tiiva teoreetik.
Sara Ramírez

Sara Elena Ramírez (sündinud 31. augustil 1975 Sinaloas) on Ameerika Ühendriikide laulja ja näitleja.
Ta on Eesti televaatajale tuntud seriaalist "Grey anatoomia", kus ta mängib Calliope Iphegenia Torrest ehk Calliet. Filmis "Sulle on sõnum" mängis ta Rose'i. Filmis "Ämblikmees" mängis ta politseinikku. 
Märtsis 2011 ilmus tal endanimeline muusikaalbum. 
Ta abiellus 4. juulil 2012.
Krystin Pellerin

Krystin Pellerin (sündinud 12. juulil 1983 Saint John'sis Newfoundlandi ja Labradori provintsis) on Kanada näitleja.
Eesti televaataja teab teda seriaalist "Doyle'i vabariik", kus ta mängib politseiseersant Leslie Bennetti.
Invar

Invar on raua ja nikli (36%) ferromagnetiline sulam, millel on anomaalselt väike joonpaisumistegur (vahemikus –80...100 °C on see 1,5 × 10–6 °C–1).
Invarist valmistatakse täppismõõteriistade osi.
Kauna tänav (Tallinn)

Kauna tänav on tänav Tallinnas Kesklinna linnaosas Veerenni asumis. Tänav algab Veerenni tänavalt ja lõpeb Kodu tänaval. Kauna tänav on enam-vähem ida-läänesuunaline ja ligikaudu 125 meetri pikkune.
Kauna tänav sai nime 20. märtsil 1928. Tänava nime valikut mõjutas lähedal asuv Herne tänav.
Õpetajate tänav

Õpetajate tänav on tänav Tallinnas Kesklinna linnaosas Veerenni asumis. 
Tänav algab Herne tänavalt ja lõpeb Oa tänaval. Õpetajate tänav on enam-vähem põhja–lõunasuunaline ja ligikaudu 60 meetri pikkune.
Õpetajate tänav sai nime 27. veebruaril 1924. Tänav on nime saanud sellest, et ehitusühing "Õpetajate Kodu" püstitas sinna elumajad, kus elasid kooliõpetajad.
1923. aastal võtsid Tallinna linnavalitsusega ühendust kooperatiivi Oma Kodu aktsionärid, peamiselt Veerenni tänaval asuva munitsipaalalgkooli õpetajad ja töötajad. Loa esimese maja ehitamiseks eraldati Tallinna linnavolikogu 15. oktoobril 1923 kooperatiivi Oma Kodu juhatuse esimehele Willem Vacherile, maatüki Herne tänava äärde.
Oa tänav (Tallinn)

Oa tänav on tänav Tallinnas Kesklinna linnaosas Veerenni asumis. Tänav algab Kodu tänavalt ja lõpeb Õpetajate tänaval. Oa tänav on enam-vähem ida–läänesuunaline ja ligikaudu 50 meetri pikkune.
Oa tänav sai nime 27. veebruaril 1924. Tänava nimi on ilmses seoses lähedal asuva Herne tänavaga.
Lembit Palm (skulptor)

Lembit Palm (27. oktoober 1944 Purtse-Uueküla, Lüganuse kihelkond, Virumaa – 1. aprill 2024) oli eesti skulptor. 
Ta lõpetas Tartu Kunstikooli 1969. aastal ja Eesti Riikliku Kunstiinstituudi (ERKI) 1974. aastal. 
1977–1988 töötas ta ERKI-s õppejõuna ning alates 1993. aastast sama kõrgkooli (tollal Tallinna Kunstiülikooli) skulptuuriosakonnas assistendina.
Nathaniel Parker

Nathaniel Parker (sündinud 18. mail 1962 London) on inglise näitleja. 
Ta on mänginud näiteks BBC kriminaal-telesarjas "Inspektor Lynley mõistatused", kus ta kehastas peategelast, Scotland Yardi inspektorit Thomas Lynleyt.
Sharon Small

Sharon Small (sündinud 1. jaanuaril 1967 Glasgow's Šotimaal) on Šoti näitleja. 
Üks tema tuntumaid rolle on politseiseersant Barbara Havers BBC kriminaal-telesarjas "Inspektor Lynley mõistatused".
Puhke tänav

Puhke tänav on tänav Tallinnas Kesklinna linnaosas Veerenni asumis. Tänav algab Magasini tänavalt ja lõpeb Kodu tänaval. Puhke tänav on enam-vähem ida-läänesuunaline ja ligikaudu 145 meetri pikkune.
Puhke tänav on nime saanud 27. veebruaril 1924. Tänav sai nime selle järgi, et asub Vaikse pargi kõrval.
Jaya

Jaya ehk Puncak Jaya ([p'untšak dž'aja], 'võidukas mäetipp') ehk Carstenszi püramiid on Uus-Guinea saare kõrgeim tipp (4884 m). See kuulub Sudirmani mäeahelikku, mis asub Indoneesia Paapua provintsi lääneosa kõrgmaal. Teised lähedased tipud on Carstenszi idatipp (4808 m), Sumantri (4855 m) ja Ngga Pulu (4863 m). Mäe teiste nimede hulgas on Nemangkawi (amungkali keeles) ja Gunung Sukarno (indoneesia keeles 'Sukarno mägi' Indoneesia esimese presidendi järgi).
Puncak Jaya on kõrgeim mägi kogu Indoneesias, Okeaanias ja kõrguselt viies mägi Kagu-Aasias. See on ka kõrgeim tipp Himaalaja ja Andide vahel ning maailma kõrgeim saarel asuv mägi. Mõne allika järgi, mis ei arva Indoneesiat Okeaania hulka, on Okeaania kõrgeim tipp siiski Wilhelmi mägi (4509 m).
Mäest loodes asub Grasbergi kaevandus, mis on üks maailma suuremaid kulla- ja vasekaevandusi.
Avastamislugu.
Mäge ümbritsev kõrgmaa oli asustatud juba enne eurooplaste tulekut ning tippu tunti Nemangkawi nime all. Puncak Jaya nimetati Carstenszi püramiidiks Hollandi maadeuurija Jan Carstenszooni järgi, kes 1623. aastal selge ilmaga nägi esimesena jääliustikku mäetipul. Kaheks sajandiks jäi tema tähelepanek kinnituseta ning Carstenszit naeruvääristati Euroopas, kuna ta väitis, et oli näinud ekvaatori lähedal lund. Seda nime kasutavad alpinistid tänini. 
Esimesena jõudis Puncak Jaya lumeväljale 1909. aastal Hollandi maadeuurija Hendrik Albert Lorentz koos kuue dajakkide hulka kuuluva pakikandjaga, kelle ta oli palganud Apo Kayanist Borneo saarel. Ekspeditsiooni aruande alusel loodi 1919. aastal looduskaitseala, mis on praeguse Carstenszi ahelikku hõlmava Lorentzi rahvuspargi eelkäija.
Kõrgus (astronoomia)

Kõrgus on taevakeha suuna ja matemaatilise horisondi vaheline nurk, mida horisondist ülalpool loetakse positiivseks (0 kuni 90o ja allpool negatiivseks (0 kuni -90o). Kõrgus on üks horisondilisi koordinaate.
Tunninurk

Tunninurk ehk aegnurk on ekvaatoriline koordinaat, mida mõõdetakse taevaekvaatori ja taevameridiaani kõrgema (lõunasuunalise) lõikepunkti ning taevakeha käänderingi vahelise kaarega mööda ekvaatorit taevasfääri ööpäevase pöörlemise suunas.
Tunninurk esitatakse enamasti ajaühikuis (0–24 h), mitte nurgaühikuis.
Taevapoolkera

Taevapoolkera on poolkera, mis tekib taevasfääri mõttelisel poolitamisel mõne astronoomiliselt määratletud suurringiga. 
Näiteks saab taevasfääri jaotada taevapoolkeradeks, lähtudes taevaekvaatorist. (Analoogsed poolkerad on Maa põhja- ja lõunapoolkera, lähtudes ekvaatorist).
Footonrakett

Footonrakett on teoreetiline rakett, milles reaktiivjõudu tekitab footonite (elektromagnetkiirguse) juga. 
Oletatakse, et footonrakett võib erinevalt teistest raketitüüpidest, mille joa kiirus on valguse kiirusest palju väiksem, saavutada valguse kiirusele lähedasi kiirusi.
Inspektor Lynley mõistatused

"Inspektor Lynley mõistatused" (originaalpealkiri "The Inspector Lynley Mysteries") on 23-jaoline Suurbritannia krimidraamasari. Sarja peaosalised on Scotland Yardi inspektor Thomas "Tommy" Lynley, Ashertoni VIII krahv (Nathaniel Parker), ja politseiseersant Barbara Havers (Sharon Small).
Jagude loend.
1. hooaeg (2002)
2. hooaeg (2003)
3. hooaeg (2004)
4. hooaeg (2005)
5. hooaeg (2006)
6. hooaeg (2007)
LDAP

Lightweight Directory Access Protocol (LDAP) ehk lihtsustatud kataloogisirvimise protokoll on protokoll kataloogiteenustele ligipääsuks ja nende haldamiseks üle IP-võrgu.
Kataloogid võivad sisaldada mis tahes andmeid ja võivad olla hierarhilise struktuuriga. Näiteks AS Sertifitseerimiskeskus kasutab LDAP-protokolli Eesti ID-kaardi kasutajate sertifikaatite avaldamiseks. 
LDAP protokolli kirjeldab RFC 4510.
Haakon

Haakon (Håkon) on mitme tuntud inimese nimi.
Kosmograafia

Kosmograafia ehk uranograafia on Universumi üldsõnaline kirjeldus; ka vastav üldastronoomiline õppeaine. 
Minevikus loeti kosmograafiasse kuuluvaks ka geograafiat.
Bensiinijaam

Bensiinijaam ehk tankla on koht, kus müüakse kütust mootorsõidukitele. Tavaliselt müüakse bensiini ja diislikütust, aga vahel ka gaasi, etanoolkütust, biokütuseid ja õlisid. Bensiinijaam võib olla kombineeritud poega, kus müüakse auto- ja transporditarvikuid, kiirtoitu ja väikest valikut igapäevaseid toidukaupu. Poel võib juures olla ka tualett. Ilma personalita bensiinijaamu nimetatakse automaattanklateks.
Osalusmajandus

Osalusmajandus ehk Parecon (lühend ingliskeelsest terminist "participatory economics") on majandusmudel, mida on pakutud kui alternatiivi turumajandusele ning käsumajandusele.
Osalusmajanduses on keskne koht rahvaosalusel, mis oleks majandusotsuste tegemise aluseks. Eraomandi asemel oleks osalusmajanduses vara rahva ühisomand, kuid ühisvara kasutust juhiks rahvas demokraatlikuid meetmeid kasutades. Selle poolest vastandub osalusmajandus Nõukogude Liidu tüüpi käsumajandusele, kus praktikas juhtis rahva vara kasutust kitsas poliitiliste isikute ring ehk partei.
Osalusmajanduse ideele on andnud osalise heakskiidu muu hulgas ka tunnustatud Ameerika ühiskonnakriitik ja keeleteadlane Noam Chomsky; selle peamised arendajad on teiste seas majandusteadlane Robin Hahnel ja aktivist Micheal Albert.
Radiant

Radiant on taevasfääri punkt, millest perspektiivnähtuse tõttu näivad väljuvat ühte ja samasse meteoorivoolu kuuluvad (üksteisega rööbiti liikuvad) meteoorid.
Tähistaevas

Tähistaevas on taevalaotus palja silmaga nähtavate tähtedega. 
Eesti rahvakultuur.
Rahvapäraselt kujutas öine tähistaevas varasemal ajal endast taevavõlvi, mis aeglaselt pöörles võlvi kinnitava keskse Põhjanaela ümber. Põhjanael osutas põhjasuunda ning selle abil sai määrata ilmakaari. Eredamad tähed ühendati tähtkujudeks, mis Eesti rahvapärimuses peegeldasid talupoeglikku elukeskkonda.
Tuntumad rahvapärased tähtkujud olid:
Peale Põhjanaela olid veel nimed mõnel muul üksiktähel nagu "Orjatäht " (Siirius) ja planeedil (ehk "rändaval tähel") nagu Ehatäht ehk "Koidutäht " (Veenus). Tuntud oli ka "Kuusulane", milleks nimetati kord ühte, kord teist Kuu läheduses olevat heledat tähte või planeeti. Nende Kuule lähenemine või sellest kaugenemine ennustas kehvade või paremate aegade tulekut. 
Taevasse ootamatult ilmuvad "sabaga tähed" (komeedid) olid levinud arusaama kohaselt läheneva suure häda ennustajad (sõda, viimnepäev). "Lendtähtedes" (meteoriidid) nähti vara vedavaid pisuhändasid. Ribakujuliselt helendav tähevöö (Galaktika) arvati olevat Linnutee, mis juhib sügisesel ja kevadisel rännakul rändlinde.
Tähtsaim tähistaeva osa oli Kuu, mille reeglipärane kahanemine ja kasv, ilmumine ja kadumine seostati rahva hulgas vahetult maise eluga ning tõlgitseti argielu vajaduste kohaselt (kuukalender).
Kulminatsioon (astronoomia)

Kulminatsioon ehk haripunkt on taevakeha läbiminek taevameridiaanist. 
Iga taevakeha läbib oma näival ööpäevasel liikumisel taevameridiaani kaks korda.
Räägitakse alumisest ja ülemisest kulminatsioonist. Ülemises kulminatsioonis on taevakeha vaatluskoha seniidile lähimas ja alumises kulminatsioonis sellest kaugeimas asendis. 
Taevakeha vaatlemiseks on kõige sobivam hetk siis, kui ta on ülemises kulminatsioonis.
Kosmoloogiline horisont

Kosmoloogiline horisont (ka partiklihorisont) on meid ümbritsevas paisuvas Universumis olev mõtteline kauguspiir, mille tagant pole lõpliku kiirusega leviv valguskiir veel meie vaatlusriistadeni jõudnud või ei jõuagi, kui neid lähetav objekt eemaldub kiiremini, kui levib valguskiir.
Kosmoloogilise horisondi mõiste (partiklihorisondi nimetuse all) sõnastas 1861. aastal Tartus Johann Heinrich Mädler.
Varre tänav

Varre tänav on tänav Tallinnas Kesklinna linnaosas Veerenni asumis. Varre tänav on Veerenni tänavalt algav enam-vähem lääne–idasuunaline, ligikaudu 190 meetri pikkune umbtänav.
Tänav sai nime 18. mail 2005. Tänav on nime saanud lähikonnas asuva Kauna tänava eeskujul.
Kuur

Kuur (ka: sara; Saaremaal "vaja") on kerge ehitusega kõrvalhoone kütuse, materjalide, transpordivahendite, tööriistade vms hoidmiseks.
Ehitus.
Enamasti on kuure Eestis ehitatud puidust, ent kasutatud on ka kive, vineeri, plekki või muid (tihti improviseeritud) materjale, uuemal ajal näiteks plastmassi. Sageli ehitati kuure ümber teistest kõrvalhoonetest (või ka teisteks kõrvalhooneteks) nagu pesuköögid ja suveköögid.
Kohati on kuuridel olnud Eesti arhitektuuris tähtis osa, paadi- ja võrgukuurid on ilmestanud kalurikülasid juba sajandeid. 19. sajandi lõpul ja 20. sajandi alguses olid mõne Eesti linna (eriti Tartu ja Tallinna) agulites levinud kahekorruselised kuurid, tänapäeval neid enam peaaegu ei ehitata.
Hobuveokite kuurid paiknesid enamasti hobusetalli lähedal. Sageli olid hobuveokikuur ja tall kokku ehitatud (nt. tall-tõllakuur).
Surnukuur.
Kuuri tavapärastest tähendustest kaugem on surnukuur: tavaliselt haigla juures asuv ehitis või ruum, kus hoitakse surnukehi. Surnukuure esineb ka krematooriumite ja anatoomikumide juures.
Lenini mausoleum

Lenini mausoleum (vene keeles Мавзолей В. И. Ленина) on Moskva südames Punasel väljakul asuv mausoleum, kus hoitakse 1917. aasta Oktoobrirevolutsiooni eestvedaja ning Nõukogude Liidu rajaja Vladimir Lenini palsameeritud surnukeha. 
Lenini keha on olnud avalikkusele vaatamiseks väljas 1924. aastast, mil ta suri (pausidega Teise maailmasõja ajal, kui Moskvat ohustasid Saksa väed ja Lenini maised jäänused evakueeriti). Mausoleumi praegune hoone valmis 1930. aastal. Aastatel 1953–1961 paiknes Lenini mausoleumis ka Jossif Stalini surnukeha. Arhitekt Aleksei Štšussevi väike, kuid monumentaalne graniitehitis imiteerib osalt muistseid haudehitisi nagu Cheopsi püramiid Egiptuses ja Pärsia kuninga Kyros II Suure haud Pasargadaes.
Ka rikkad nutavad

"Ka rikkad nutavad" ("Los Ricos También Lloran") oli populaarne seebiooper, mis toodeti Mehhikos 1979–1980.
Peaosa, Mariana Villareali rolli mängis Verónica Castro. Ta laulis ka Lolita de la Colina kirjutatud seriaali tunnuslugu "Aprendí a Llorar" ('ma õppisin nutma').
Naeri tänav

Naeri tänav on tänav Tallinnas Kesklinna linnaosas Veerenni asumis. Naeri tänav on Magasini tänavalt algav lääne–idasuunaline, ligikaudu 80 meetri pikkune umbtänav.
Tänav sai nime 1878. aastal. Naeri tänava saksakeelne nimi oli "Rübenstrasse" ja venekeelne nimi "Реповая улица".
Naeri tänaval on elanud psühhiaater ja paranähtuste uurija Ilmar Soomere.
Laine Mägi

Laine Mägi (1980. aastani Laine Mihelson-Adamson; sündinud 3. veebruaril 1959 Kehras) on eesti näitleja ja tantsupedagoog.
Ta on õppinud aastatel 1969–1973 Eesti Riiklikus Koreograafilises Koolis ja lõpetanud 1977. aastal Tallinna 32. Keskkooli, kus õppis teatriklassis. 1982. aastal lõpetas ta Tallinna Riikliku Konservatooriumi lavakunstikateedri (10. lend).
Aastatel 1976–1981 töötas ta baar-varietees Tallinn tantsijana. Aastatel 1982–1999 oli ta Endlas näitleja. Alates 1999. aastast on ta Eesti Draamateatri näitleja.
1989. aastal asutas Laine Mägi Pärnus tantsutrupi Lancy ja 1996. aastal omanimelise eratantsukooli.
Aastatel 1993–2021 oli ta Eesti Muusika- ja Teatriakadeemia lavakunstikooli tantsu- ja lavalise liikumise õppejõud, 1998. aastast dotsent.
Looming.
Näitlejatöö filmides.
Laine Mägi on mänginud mängufilmides "Tants aurukatla ümber" (1987, Eesti Telefilm), "Ma pole turist, ma elan siin" (1988), "Rahu tänav" (1991, Tallinnfilm), "Kallis härra Q" (1998, Rao Heidmetsa filmistuudio), “Aida” (1999), "Head käed" (2001), "Klass" (2007) „Sügisball“ (2007), „Georg“ (2007), „Eestlanna Pariisis“ (peaosa Anne) (2012), “Free Range“ (2013) ja “Perekonnavaled“ (2016).
Näitlejatöö telelavastustes ja -sarjades ning kuuldemängudes.
Ta on mänginud Eesti Televisiooni telelavastustes “Mõmmi ja aabits“ (alates 1998), „Sa oled koor minu kohvis“ (1999), „Minu veetlev Kunder“ (2003) ja telesarjades “M Klubi“ (1996–1998), „Õnne 13“ (alates 2000) „ENSV“ (alates 2012, parteitöötaja Sirje Kadak), „Elu pärast“ (2008), „Tuulepealne maa“ (2008), „Alpimaja“ (2012, treener Eha Köster) ning Eesti Raadio kuuldemängudes "Saatja aadress", 1979; "Elada keset õitemerd", 1981; "Tsitaat", 1988; „Maailma parim küla“, 2009; "Juuksur", 2023 jm.
Töö koreograafi ja tantsijana.
Laine Mägi on olnud muusikali „Miss Saigon“ (2002) repetiitor ja tantsinud muusikalis „Cabaret“, Vanalinnastuudio (2003).
Ta on teinud liikumisseadeid ja loonud koreograafia järgmistele teatrilavastustele:
Töö tantsuõpetajana.
1982. aasta suvest andis Laine Mägi Pärnus KETA klubis tantsutunde. Sellest kasvas välja tantsutrupp Laine Mägi Tantsutüdrukud. 1984. aastal hakkas rühm tegutsema L. Koidula nimelise Pärnu Draamateatri ruumides. 1988. aastal hakkasid seal lisaks Laine Mäele tunde andma ka tema õpilased. 1989. aastal moodustas Laine Mägi oma endistest õpilastest tantsutrupi Lancy. 1996. aasta mais sai kool litsentsi ja kooli ametlikuks nimetuseks sai Laine Mägi Tantsukool. 1999. aastal asus kool tegutsema Pärnus aadressil Õhtu põik 3, kus sisustati kooli tarbeks kolm peeglitega tantsusaali. Alates 2007. aastast tegutseb Laine Mägi Tantsukool Pärnu ajaloolises koolimajas aadressil Pühavaimu 26.
Isiklikku.
Laine Mäe isa oli Siberi eestlane ja ema ingerlane.
Laine Mägi oli aastatel 1980–1990 (teistel andmetel 1980–1988) abielus Tõnis Mäega. Nende tütar Liis-Katrin (sündinud 1983), kes oli aastatel 2007-2025 abielus näitleja Märt Avandiga, on töötanud samuti tantsuõpetajana ja näidelnud. Laine Mägi onutütar on Terje Pennie.
Apsiid (astronoomia)

 
Apsiid on taevakehale lähim või temast kaugeim punkt elliptilisel orbiidil, millel tiirleb tema gravitatsiooniväljas teine, temast väiksem taevakeha. Neid kaht punkti ühendavat sirget nimetatakse apsiidijooneks.
Apsiidid on näiteks afeel ja periheel, apogee ja perigee, aposeleen ja periseleen.
Marta tänav

Marta tänav on tänav Tartus Karlova linnaosas. 
See ühendab Salme tänavat Kalevi tänavaga ja on 95 meetri pikkune.
Evaldas Petrauskas

Evaldas Petrauskas (sündinud 19. märtsil 1992 Šilutės) on Leedu poksija. Tema ema on venelane ja isa on leedulane.
Petrauskas oli I kergekeskkaalus (kuni 64 kg) Leedu meister 2011. aastal.
Petrauskas sai kergekaalus (kuni 60 kg) 2012. aasta Londoni olümpiamängude poksivõistlustel pronksmedali, kaotades poolfinaalis hilisemale hõbemedalivõitjale Soon-Chul Hanile (Lõuna-Korea) ja jäädes edasisest medaliheitlusest välja. Ta osales I kergekeskkaalus (kuni 64 kg) 2016. aasta Rio de Janeiro olümpiamängude poksivõistlustel, kuid kaotas 1. ringis oma kohtumise ja jäi edasisest medaliheitlusest välja.
Petrauskas osales kergekaalus (kuni 60 kg) 16. maailmameistrivõistlustel (Bakuu, 2011), kuid kaotas 2. ringis oma kohtumise ja jäi edasisest medaliheitlusest välja.
Petrauskas sai pronksmedali I kergekeskkaalus (kuni 64 kg) 41. Euroopa meistrivõistlustel (Samokov, 2015), kaotades poolfinaalis hilisemale hõbemedalivõitjale Patrick McCormackile (Suurbritannia) ning 42. Euroopa meistrivõistlustel (Harkiv, 2017), kaotades poolfinaalis hilisemale hõbemedalivõitjale Luke McCormackile (Inglismaa).
Pullmantur Cruises

 Pullmantur Cruises on üks rahvusvahelise kontserni Royal Caribbean Cruises Ltd. viiest tütarettevõttest (teised on Celebrity Cruises, Royal Caribbean International, Azamara Club Cruises ja CDF Croisières de France). Ettevõtte peakontor asub Madridis Hispaanias. Ettevõttel on ka oma lennufirma Pullmantur Air. 2020. aastal alustati ettevõtte pankrotimenetlust.
Garaaž

Garaaž (vanapäraselt ka autokuur) on varjualune, ehitis või ruum mootorsõidukite hoidmiseks, jooksvaks remondiks ja hoolduseks. 
Garaaže ehitatakse nii mootorratastele ja sõiduautodele kui ka traktoritele, veoautodele, bussidele ja muudele suurematele sõidukitele. 
Nõukogude ajal olid eramajade garaažid sageli plekist kõrvalhooned, mis võisid olla ka teisaldatavad. Linnades rajati garaažikooperatiive, kus samasugused plekist garaažid paiknesid rividena, kuid võisid olla ka kõrvutiste garaažiboksidega kiviehitised, harvemini maa-alused.
Tänapäeval on Eestis tavaks ehitada eramu garaaž pigem ruumina maja külge. Kortermajade juurde garaaže tihti ei rajatagi, selle asemel pargitakse tänavale või parklatesse. Garaažide arvukust on vähendanud ka mitmekorruselised parkimismajad.
Samuti on kadunud nõukogudeaegne tava rajada garaaži autokanal, kust sai autot mugavalt remontida, kuna autode keerukamaks muutudes on autoremont läinud suuremalt jaolt professionaalide kätte.
Garaažide eelkäijaiks võib pidada tõllakuure, kus hoiti tõldu.
Oscar dos Santos Emboaba Junior

Oscar dos Santos Emboaba Júnior (tuntud Oscar nime all; sündinud 9. septembril 1991 Americanas) on Brasiilia jalgpallur, poolkaitsja, kes mängib Hiina superliiga klubis Shanghai SIPG. 
Varem on Oscar mänginud Londoni Chelseas ja Brasiilia klubides São Paulo ning Internacional.
Esimeses mängus UEFA Meistrite Liigas lõi Oscar 2 väravat. See juhtus 18. septembril 2012 mängus Torino Juventusega Meistrite Liiga hooajal 2012–2013.
Esimese värava Brasiilia jalgpallikoondise eest lõi Oscar 2012. aasta juunis mängus Argentina vastu.
Zenith

Zenith on ristluslaev, mis kuulub firmale Pullmantur Cruises Zenith Ltd. ja mida alates 2007. aastast käitab laevakompanii Pullmantur Cruises. Laev ehitati Meyer Werfti laevatehases Papenburgis Saksamaal 1992. aastal. Laev sõidab Malta lipu all. Kodusadam on Valletta.
Võistluse tänav

Võistluse tänav on tänav Tallinnas Kesklinna linnaosas Juhkentali asumis. Tänav algab Kalevi Keskstaadioni põhjapoolsest servast, ristub Püssirohu tänavaga ja lõpeb Filtri teel. Võistluse tänav on ligikaudu 350 meetri pikkune.
Kalevi Keskstaadion aadressiga Staadioni tänav 3, SÜ Kalev Komsomoli nim. Staadion kavandati arhitekt Eerika Nõva projekti järgi ja avati 12. juulil 1955. aastal.
Ajalugu.
Tänava nimi oli alates 1885. aastast Aafrika tänav ehk Afrika tänav (saksa keeles "Afrika Strasse", vene keeles "Африканская улица"). Aafrika tänava nimi tulenes sealsetest tuiskliivaväljadest, mis meenutasid Aafrika kõrbe. 
1950. aastatel ehitati Härjapea jõe ürgorgu Komsomoli staadion. Võistluse tänava nime sai tänav 22. veebruaril 1955 lähedal asuva Komsomoli staadionil (praeguse nimega Kalevi Keskstaadion) toimuvate spordivõistluste järgi.
Aafrika tänaval asusid Eesti Vabariigi ajal, Sidepataljoni Liiva kasarm (Võistluse 8) ja tänava lõpus 10. Üksiku Jalaväepataljoni Uus kasarm (tänapäeval Filtri tee 3/5, toona Aafrika tänav 43). 1944. aasta närtsipommitamises hävinesid Aafrika tänaval majad nr 9, 11, 13, 15, 17, 19, 21, 23, 25, 27, 29, 31, 33, 35, 37, 39 ja 41.
Saveli Kramarov

Saveli Kramarov (vene "Савелий Викторович Крамаров", inglise "Savely Kramarov"; 13. oktoober 1934 Moskva – 6. juuni 1995 San Francisco) oli juudi rahvusest vene näitleja.
Kramarovi isa oli tuntud advokaat, kes suri nõukogude vangilaagris. Keskkooli lõpetamise järel tahtis Saveli Kramarov astuda teatriinstituuti, kuid teda ei võetud vastu. Ta asus õppima Moskva Metsandusinstituuti, mille lõpetas 1958. aastal. Instituudi lõpetamise järel töötas ta lühikest aega metsanduserialal, kuid tal õnnestus 1959. aastal alustada filminäitleja karjääri. 1960. aastate lõpus ja 1970. aastate alguses saavutas Kramarov filminäitlejana laialdase populaarsuse (eriti komöödiafilmides).
1979. aastal asus Saveli Kramarov taotlema väljasõitu Nõukogude Liidust. Esialgu teda riigist välja ei lubatud ja filmirolle talle enam ei antud. Siis kirjutas Kramarov kirja USA presidendile Ronald Reaganile. Seejärel lubati tal 1981. aasta oktoobris lõpuks emigreeruda Ameerika Ühendriikidesse. Ameerikas jätkas ta tööd filminäitlejana, mängides põhiliselt venelaste rolle.
FC Augsburg

FC Augsburg on Saksamaa linna Augsburg jalgpalliklubi, mis mängib riigi kõrgliigas Bundesliga.
Bundesligas mängis Augsburg esimest korda hooajal 2011–2012. Hooajal 2014–15 saadi klubi ajaloo seni parim koht Saksamaa kõrgliigas – viies. Viies koht kindlustas klubile järgmiseks hooajaks koha UEFA Euroopa Liiga alagrupiturniiril. Oma alagrupis saadi teine koht ja pääseti 32 parema sekka, kus tuli kahe mängu kokkuvõttes võtta vastu kaotus Inglismaa klubilt Liverpool.
Aastatel 2012–2016 mängis klubis Ragnar Klavan.
Hooaeg 2019/20.
2019-20 Bundesliga hooaeg oli FC Augsburgi saja kahekümne esimene hooaeg klubiajaloos ning kolmekümne üheksas hooaeg Saksamaa kõrgeimas jalgpalliliigas. FC Augsburg lõpetas liiga viieteistkümnendal kohal. Lisaks osales FC Augsburg ka Saksamaa karikavõistlustel, mis lõppes nende jaoks esimese ringiga, kui kaotati 1-2 klubile SC Ver.
Praegune meeskond.
"Seisuga 27. oktoober 2025"
Paide tänav

Paide tänav on tänav Tallinnas Kesklinna linnaosas Kitseküla asumis. 
Tänav algab Pärnu maanteelt ja lõpeb Kauba tänaval. Paide tänav on lääneloode-idakagu suunaline ning ligikaudu 225 meetri pikkune.
Ajalugu.
Tänava endine nimi oli alates 1913. aastast Tsemendi tänav (saksa keeles "Zementstrasse", vene keeles "Цементная улица"). See nimi tulenes Pärnu maantee ja Tsemendi tänava nurgal asetsenud F. Wahtriku tsemendivabrikust. Praeguse nime sai Paide tänav 24. mail 1939.
Nate Parker

Nate Parker (sündinud 18. november 1979 Norfolk) on ameerika näitleja.
Parker on lõpetanud Oklahoma ülikooli. Tema esimene osatäitmine oli 2004. aastal telesarjas "Jahtunud jälg".
Parker on täitnud rolle kõrvuti selliste näitlejatega nagu Denzel Washington, Forest Whitaker ja Terrence Howard.
2012. aasta suveolümpiamängude medalitabel

2012. aasta suveolümpiamängude medalitabel. Riikide järjestus on selline, et esiteks on kuldmedalite arvu järgi, siis hõbe- ja pronksmedalite arvu järgi. Kui selle järel on riikidel erinevate medalite arv sama, siis jäävad nad kohta jagama tähestikulises järjekorras. Sellist järjestust kasutavad ROK ja IAAF.
Olümpiamängudel sportlastega esindatud 204 rahvuslikust olümpiakomiteest said medaleid 85 olümpiakomitee sportlased.
Välislingid.
&lt;br&gt;
Evelin Talts

Evelin Talts (2011. aastani Evelin Kärner; sündinud 18. mail 1977 Nõmmel) on eesti jooksja ja aeroobikatreener. 
Tema treenerid on olnud Urmas Randma, Ingrid Reiljan ja Jane Salumäe. 
Evelin Talts on lõpetanud 2000. aastal Tallinna Pedagoogikaülikooli kehakultuuri erialal ja töötab aeroobikatreenerina. 
Evelin Talts täitis Rotterdami maratonil Londoni olümpiamängude normi maratonijooksus ajaga 2:39.20 ning esindas Eestit 2012. aasta suveolümpiamängudel.
Isiklikku.
Evelin on olnud abielus Taavi Taltsiga ja neil on poeg.
Debbie Wiseman

Debbie Wiseman (sündinud 10. mail 1963 Londonis) on inglise helilooja, dirigent ja orkestreerija. 
2004. aastal sai ta Briti impeeriumi ordu liikmeks (MBE) ja 2018. aastal ohvitseriks (OBE). 
Esimese heliteose komponeeris ta 8-aastaselt.
Aruküla SK

Aruküla SK on Arukülas tegutsev noorte spordiklubi.
Aruküla Spordiklubi asutati 1996. aastal Aruküla Põhikooli juurde, et toetada noortesporti. Tänapäeval on sellest kujunenud spordiklubi, kus on populaarseim spordiala käsipall. Ala on populaarne, kuna klubis on vastava kvalifikatsiooni ja kogemusega treenerid: Toivo Järv ja Andrus Rogenbaum (endised Eesti koondise mängijad). Klubi on läbi aastate osalenud Eesti meistri- ja karikavõistlustel eri vanuses meeskondadega – alates minisarjadest kuni kolmel viimasel hooajal meistriliigani välja. Viimase on tinginud noormeeste jõudmine vastavasse ikka ja vajadus luua neile motivatsioon treeningute jätkamiseks.
Spordiklubi president on Aruküla Põhikooli direktor Avo Möls.
Meeste esindusmeeskond mängib ühendvõistkonnana koos HC Tallasega.
Yi Siling

Yi Siling (hiina keeles 易思玲 ("Yì Sīlíng"); sündinud 6. mail 1989 Guangdongis) on Hiina laskur.
Ta sai 2012. aasta suveolümpiamängude esimese kuldmedali, võites naiste õhupüssist laskmise 10 m kauguselt. 2016. aasta suveolümpiamängudel Rio de Janeiros sai ta samal alal pronksi.
Wang Mingjuan

Wang Mingjuan (hiina keeles 王明娟 ("Wáng Míngjuān"); sündinud 11. oktoobril 1985 Hunanis) on Hiina tõstja.
Ta sai 2012. aasta suveolümpiamängudel kuldmedali kuni 48 kg naiste kaalukategoorias.
Tadeusz Walasek

Tadeusz Walasek (15. juuli 1936 Elżbiecin, Piątnica vald, Łomża maakond, Podlaasia vojevoodkond – 4. november 2011 Kobyłka, Wołomini maakond, Masoovia vojevoodkond) oli Poola poksija.
Walasek oli kokku seitsmekordne Poola meister II keskkaalus (kuni 75 kg) aastatel 1958-1964. Ta sai Poola meistrivõistlustel II kergekeskkaalus (kuni 67 kg) 1956. aastal 2. koha. Ta võistles Poola eest maavõistlustel 32 korda ning võitis neist 28 ja kaotas 4 kohtumist.
Walasek sai II keskkaalus (kuni 75 kg) 1960. aasta Rooma olümpiamängude poksivõistlustel hõbemedali, kaotades finaalis kuldmedali- ja olümpiavõitjale Edward Crookle (USA). Ta sai II keskkaalus (kuni 75 kg) 1964. aasta Tōkyō olümpiamängude poksivõistlustel pronksmedali, kaotades poolfinaalis hilisemale kuldmedali- ja olümpiavõitjale Valeri Popentšenkole (NSV Liit) ja jäi edasisest medaliheitlusest välja. Ta osales II kergekeskkaalus (kuni 67 kg) 1956. aasta Melbourne'i olümpiamängude poksivõistlustel, kuid kaotas 1. ringis hilisemale hõbemedalivõitjale Frederick Tiedtile (Iirimaa) ja jäi edasisest medaliheitlusest välja.
Walasek võitis II keskkaalus (kuni 75 kg) 14. Euroopa meistrivõistlustel (Belgrad, 1961) kuldmedali ning tuli Euroopa meistriks. Ta sai hõbemedali I keskkaalus (kuni 71 kg) 12. Euroopa meistrivõistlustel (Praha, 1957), kaotades finaalis kuldmedalivõitjale ja Euroopa meistrile Giovanni Benvenutile (Itaalia) ning II keskkaalus (kuni 75 kg) 13. Euroopa meistrivõistlustel (Luzern, 1959), kaotades finaalis kuldmedalivõitjale ja Euroopa meistrile Gennadi Šatkovile (NSV Liit).
Sideeriline periood

Sideeriline periood ehk sideeriline tiirlemisperiood on ajavahemik, mille vältel taevakeha (planeedi, tähe) kaaslane teeb taevakeha ümber täistiiru tähistaeva kui taustsüsteemi suhtes. 
Nt Maa puhul on sideerilise aasta kestus 1,00004, mis võrdub 365,26 ööpäevaga.
Rakett

Rakett (itaaliakeelsest sõnast "rocchetto", 'kedervars') on tavaliselt silindrilise kujuga, vedel- või tahkekütusel töötav lennuseade, mille panevad reaktiivtõuke mõjul edasi liikuma kütuse süütamisel tekkivad ja läbi lennuseadme tagaosa düüsi väljuvad kuumad põlemisgaasid või ioonid. Lihtsama ehitusega on ilutulestiku- ja signaalraketid, keerulisema ehitusega aga ballistilised raketid sõjanduses ning kanderaketid kosmosetranspordis.
Rakett ei vaja lennuks atmosfääri. Raketi liikumist atmosfääris mõjutab siiski õhutakistus, millega tuleb arvestada.
Rakette võib liigitada: 
Püssirohu abil töötavad raketid leiutati keskaegses Hiinas Songi dünastia ajal 13. sajandil. Samal ajal leiutati seal ka varased mitmikraketiheitjad. Mongolite vallutuste käigus jõudsid need leiutised veel samal sajandil Ida-Euroopasse.
Virmalise tänav

Virmalise tänav on tänav Tallinnas Kesklinna linnaosas Uue Maailma asumis. Tänav algab Tehnika tänavalt raudtee äärest, ristub Koidu, Videviku, Luha, Kesk-Luha ja Kristiina tänavaga ning lõpeb Väike-Ameerika tänaval. Virmalise tänav on ligikaudu 560 meetri pikkune.
9. märtsil 1944 toimunud Tallinna pommitamise tagajärjel hävis suurem osa Virmalise tänava omaaegsest hoonestusest. Tänava praegune hoonestus pärineb peaaegu täielikult Teise maailmasõja järgsest perioodist.
Tänava endine nimi oli alates 1885. aastast "Rulkoviuse tänav" (saksa keeles "Rulcoviusstrasse", vene keeles "Рульковиуская улица"). Endine nimi tuli sealse suurema maa-ala omaniku Adolf Johann Rulcoviuse nimest, kes selle 1878. aastal tükeldas ja rajas terve tänavavõrgu. Praeguse nime sai Virmalise tänav 24. mail 1939.
Astronoomiamärgid

Astronoomiamärgid on enamasti vana- ja keskajast pärinevad sümbolid, mis astronoomiakirjanduses, eriti kalendreis (kalendrimärk), tähistavad taevakeha, tema aspekti ja faasi ning kuulumist zodiaaki, taevasfääri erilisi punkte ja nädalapäevi.
Kõige rohkem kasutatakse
Celebrity Solstice

Celebrity Solstice on ettevõttele Celebrity Cruises kuuluv ristluslaev, mis on ehitatud Meyer Werfti tehases Papenburgis Saksamaal 2008. aastal.
Celebrity Solstice on esimene topeltpõhjaga Solstice-klassi ristluslaev, ta sõsarlaevad on Celebrity Equinox, Celebrity Eclipse, Celebrity Silhouette ja 2012. aastal valminud Celebrity Reflection. Solstice-klassi laevad on keskkonnasõbralikud: neil on päikesepatareid, nende kere projekti ja värvkatet on täiustatud ja valgustussüsteem kasutab valgusdioode. Nende täiustuste tõttu kasutab Solstice-klassi laev 30% vähem energiat kui teised sama suured laevad.
Ajalugu.
Laeva projekt telliti novembris 2005 Londonist Francis Designilt. Kiil pandi Meyer Werfti laevatehases Papenburgis Saksamaal 17. märtsil 2007 ja esimene topeltpõhjaga laev tehasenumbriga 675 tõmmati dokist välja 10. augustil 2008. 24. oktoobril 2008. aastal anti valmis laev omanikule üle. Laeva ehitamine maksis kuussada miljonit eurot. Laev ristiti 14. novembril 2008 Fort Lauderdale'is (Florida), ristiema on Sharon L. Smith.
Laeva kasutamine.
Celebrity Solstice asus oma esmareisile 23. novembril 2008. aastal Fort Lauderdale'ist Kariibi mere suunas. Suviti sõidab Celebrity Solstice Euroopas ja reisid väljuvad Barcelonast. Talviti sõidab laev lõunapoolkeral ning reisid väljusid 2012. aasta lõpul Sydneyst ja Aucklandist. Laev sõidab Malta lipu all.
Celebrity Solstice võib peale võtta 2850 reisijat, laevaperes on 1271 liiget.
Tehnilised andmed.
Celebrity Solstice on 317,192 m pikk ja 36,9 m lai, süvisega 8,3 m ja kogumahutavusega 121 878. Laeval on 17 tekki.
Celebrity Solstice'il on 4 Wärtsilä diiselmasinat W16V46, mille koguvõimsus on 67,2 MW, laeva kiirus on 24 sõlme. Laeva sõuseadme moodustavad 3 Wärtsilä põtkurit CT300, millest igaühe võimsus on 3 MW.
Ruth Beverly Wilson

Ruth Beverly Wilson (1906–1996) oli spioneerimises süüdistatud nõukogude luuraja.
Ta oli abielus Jacob Epsteiniga. Epstein võitles Hispaania kodusõjas vabatahtlikuna Internatsionaalsete brigaadide ridades, kus ta sai haavata. Ruth kui halastajaõde tutvus Jacobiga, kui see oli kosumas vigastustest. Väidetavalt olid mõlemad Nõukogude luure agendid. II maailmasõja ajal elasid nad Méxicos ja lõid väidetavalt kaasa katsetes vabastada Mehhiko vanglast Lev Trotski mõrvar Ramón Mercader.
Venona projekti raames dešifreeritud protokollides on Wilsoni varjunimeks Nona.
Ruth Wilson

Ruth Wilson (sündinud 13. jaanuaril 1982 Ashfordis Kentis) on inglise näitleja. 
Tema tuntumad näitlejatööd on BBC neljajaolise telesarja "Jane Eyre" nimiosa ja Alice Morgan Suurbritannia psühholoogilises kriminaal-telesarjas "Luther". Kuldgloobuse nominent (2008) Ruth Wilson on võitnud kaks Olivier' auhinda. 
Wilson on sündinud Kenti krahvkonnas Ashfordis peres, kus enne tema sündi oli kolm poega. Ta kasvas üles Surrey krahvkonnas, Londonist 28 km edelas, Thamesi jõe kaldal asuvas Sheppertonis. Wilson lõpetas 2003. aastal Nottinghami Ülikooli ajaloo erialal ning 2005. aasta juulis Londoni Muusika ja Teatrikunsti Akadeemia. Tema vanaisa Alexander Wilson oli romaanikirjanik ja MI6 ohvitser.
Nicolo Gargano

Nicolo Gargano (inglispäraselt Nicholas Gargano; 1. november 1934 West Ham, Newhami linnaosa, Suur-London – 11. aprill 2016 West Clandon, Surrey) oli Inglismaa ja Suurbritannia poksija.
Gargano sai II kergekeskkaalus (kuni 67 kg) 1956. aasta Melbourne'i olümpiamängude poksivõistlustel pronksmedali, kaotades poolfinaalis hilisemale olümpiavõitjale Nicolae Lincale (Rumeenia).
Gargano võitis II kergekeskkaalus (kuni 67 kg) 11. Euroopa meistrivõistlustel (Lääne-Berliin, 1955) kuldmedali ja tuli Euroopa meistriks.
Vaba kultuur

"Vaba kultuur" (algse pealkirjaga "Free Culture: How Big Media Uses Technology and the Law to Lock Down Culture and Control Creativity" kogumikus "Free Culture: The Nature and Future of Creativity") on USA õigusfilosoofi ja aktivisti Lawrence Lessigi tuntuim ja mõjukaim raamat, mis pani aluse vaba kultuuri liikumisele.
Teos avaldati internetis 25. märtsil 2004 Creative Commonsi litsentsi all CC-Attribution/Non-commercial (by-nc 1.0).
Sisu.
Raamat kirjeldab, kuidas USA autoriõigus on 1974. aastast märgatavalt laienenud viies tähtsas mõõtmes:
Samuti näitab see, kuidas meediatööstus on õigussüsteemi edukalt ära kasutanud, et piirata suurte meediakorporatsioonide konkurentide tegevust kohtuasjadega: 
Tulemuseks on õiguslik ja majanduslik keskkond, mis summutab "teaduse ja kasulike kunstide arengu", ehkki see on USA põhiseaduses otsesõnu määratletud autorikaitse eesmärgina. Tänapäeval ei pruugi enam olla võimalik luua uut Miki-Hiirt, sest suur osa algseis Miki-Hiire multikais kasutatud motiividest pärinesid varasematest autoriõigusega kaitstud teostest ning olid seega "tuletatud teosed".
Kriitika.
The New York Timesis ilmunud arvustuses kirjutas Adam Cohen, et "Vaba kultuur" on "võimsalt argumenteeritud ja tähtis analüüs", milles Lessig veenvalt väidab, et me oleme kultuurilise vaesumise kriisis. Samas nentis ta, et "pärast meile selle sõnumi edastamist 300 lehekülje sügavusel tema raamatus" ei vii Lessig tööd lõpuni ning tema ettepanekud on nii "ebapraktilised kui ka poliitiliselt saavutamatud".
David Posti väitel näitab Lessig, et "vaba kultuur" on alati olnud osa meie vaimsest pärandist, ning valgustab pinget juba loodu ja veel loomatu vahel. Ehkki Post nõustub üldiselt Lessigi argumentatsiooniga, kinnitab ta, et autoriõigus on omandiõigus ja "omandiõigus on üldjuhul õige asi" ning vaidluse sellele küljele ei pööra Lessig raamatus piisavalt tähelepanu.
Eesti keeles.
Raamatu eestikeelne tõlge "Vaba kultuur: loovuse loomus ja tulevik" ilmus 2017. aastal Tartu Ülikooli Kirjastuse ja Wikimedia Eesti koostöös Creative Commonsi vabakasutuslitsentsi all.
Uimakaktus

Uimakaktus ("Lophophora") on taimeperekond kaktuseliste sugukonnast. 
Sellesse arvatakse tavaliselt kaks liiki:
Sophie Blanchard

Sophie Blanchard (hääldus /ˈblãʃɑː/; 25. märts 1778 Yves – 6. juuli 1819 Pariis) oli esimene elukutseline naisaeronaut.
Ta oli prantsuse aeronaudi ja kuumõhupalli lennunduspioneeri Jean-Pierre Blanchard' abikaasa. Sophie jätkas lende õhupallil ka pärast oma mehe surma 1809. aastal, sooritades veel enam kui 60 õhkutõusu. 
Õhupallilendudega üle kogu Euroopa tuntust kogunud Blanchard lahutas ka Napoleon Bonaparte'i meelt, kes ülendas daami "ametlike pidustuste aeronaudiks". Monarhia taastamisel 1814. aastal demonstreeris ta oma kunsti Louis XVIII-le, kes nimetas ta "Restauratsiooni ametlikuks aeronaudiks".
Lendamine õhupalliga oli sel ajal ohtlik ettevõtmine. 1819. aastal sai Sophie Blanchard'st maailma esimene lennuõnnetuses hukkunud naine. Sophie Blanchard'd tuntakse tavaliselt kui Madam Blanchard'd, neiupõlve- ja abielunimede ühendustes on esinenud ka nimekujud Madeleine-Sophie Blanchard, Marie Madeleine-Sophie Blanchard, Marie Sophie Armant ja Madeleine-Sophie Armant Blanchard.
Villem Tamm (majandusteadlane)

Villem Tamm (10. veebruar 1942 Villevere – 31. august 2011) oli eesti majandusteadlane.
Ta on õppinud Villevere 7-klassilises koolis ja ta lõpetas aastal 1961 Viljandi 2. Keskkooli. Aastal 1969 lõpetas ta idividuaalplaani järgi Tartu Riikliku Ülikooli majandusteaduskonna majandusküberneetika erialal, kaitses aastal 1986 majandusteaduste kandidaadi väitekirja.
Ta töötas õppejõuna Tartu Ülikooli majandusteaduskonnas majandusküberneetika ja statistika kateedris, olles aastatel 1971–1987 vanemõpetaja ja aastatel 1987–1991 dotsent ja aastatel 1991–1992 kateedri juhataja. Aastatel 1993–1996 oli ta majandusinformaatika ja -modelleerimise instituudi juhataja ja statistika korraline professor.
FTA-vastuvõtja

FTA-vastuvõtja on krüpteerimata satelliittelevisiooni- ja -raadiosaadete vastuvõtmise seade. Tänapäevaste vastuvõtjate dekoodrid vastavad tavaliselt digitaaltelevisiooni MPEG-2/DVB-S-standardile ning viimasel ajal ka MPEG-4/DVB-S2-standardile, samas kui vanemate, analoogsatelliitülekannete toega FTA-vastuvõtjate osakaal kiiresti väheneb.
FTA-saadete edastamine.
Paljud riigid edastavad sidesatelliitide vahendusel programme krüpteerimata kujul. Kõige levinum on see saksa keelt kõnelevates maades. Mõnes riigis kogutakse saadete edastamiseks vastuvõtuseadmete omanikelt televisioonimaksu.
FTA-vastuvõtjad kasutavad tavaliselt samu tehnoloogiastandardeid (nagu DVB-S/S2, MPEG-2/4) kui tasulised telekanalidki. FTA-vastuvõtjatel aga puuduvad tasuliste telekanalite vastuvõtmiseks vajalikud kiipkaardilugerid ja dekrüptimismoodulid, sest FTA-vastuvõtjad on ette nähtud üksnes dekrüptimata ülekannete vastuvõtmiseks.
Üldomadused.
Installimismenüü.
Kasutajaliides võimaldab konfigureerida vastuvõtja vastastikuseks toimimiseks LNB-de, lülitite, paraboolantenni liigutavate mootorite ja muude seadmetega. Kasutaja valib välja LNB tüübi, ostsillaatori sageduse, sobiva -kommutaatori pordi ja mootori konfiguratsiooni. Korrektse häälestuse korral ilmuvad ekraanile signaali tugevust ja kvaliteeti näitavad indikaatorribad. Seejärel saab vastuvõtjat kasutada satelliidi skaneerimiseks kanalite leidmiseks.
Pimeskaneerimine.
Põhja- ja Lõuna-Ameerika kohal on orbiidil 63 satelliiti, Euroopa kohal 57 ja Aasia kohal veel 64 satelliiti. Igal satelliidil on erineval hulgal aktiivseid transpondereid. Iga transponder töötab omal sagedusel ja modulatsioonikiirusel.
Paljud FTA-vastuvõtjad on kavandatud leidma aktiivseid transpondereid ja neilt mistahes kanaleid. Kuna FTA-vastuvõtjad teevad seda nii, et vastuvõtja ei pea olema eelprogrammeeritud transponderi informatsiooniga iga satelliidi kohta, siis nimetatakse sellist meetodit pimeskaneerimiseks vastandina satelliitskaneerimisele, mis skaneerib kanaleid vastavalt transponderi ettemääratud väärtustele.
Õiguslikud küsimused.
FTA-vastuvõtjad on küll kavandatud krüpteerimata programmide vastuvõtuks, kuid neid saab kohandada ka muuks otstarbeks. 
Lapselukk.
Kõik FTA-vastuvõtjad on varustatud lapsevanemate aktiveeritava kanalilukufunktsiooniga.
Radio Swiss Pop

SRG SSR Radio Swiss Pop on ööpäev läbi muusikat edastav mitmekeelne Šveitsi raadiojaam. 2012. aasta augusti alguse seisuga oli jaama arhiivis 369 136 CD-d 3 452 461 looga (klassika, džäss, rokk).
Eestis ja Euroopas on Radio Swiss Pop kuulatav näiteks FTA-vastuvõtjaga (satelliidi EUTELSAT HOT BIRD 13B vahendusel), samuti internetis (näiteks rakendustega Flash Player, Winamp, RealPlayer, Windows Media Player, iTunes) ning opsüsteemiga Android seadmete ja iPhone/iPod/iPad-seadmetega.
Moodul (kosmonautika)

Moodul on kosmoselaeva funktsionaalselt ja ehituslikult iseseisev koostisosa. 
On olemas näiteks orbitaalmoodulid ja kuumoodulid.
Kuukulgur

Kuukulgur on mehitatud või kaugjuhitav sõiduk, mis on ehitatud Kuul liikumiseks.
Radio Swiss Jazz

SRG SSR Radio Swiss Jazz on ööpäev läbi muusikat, peamiselt džässi, edastav mitmekeelne Šveitsi raadiojaam. 2012. aasta augusti alguse seisuga oli jaama arhiivis 369 136 CD-d 3 452 461 looga (klassika, džäss, rokk).
Eestis ja Euroopas on Radio Swiss Jazz kuulatav näiteks FTA-vastuvõtjaga (satelliidi EUTELSAT HOT BIRD 13B vahendusel), samuti läbi interneti (näiteks rakendustega Flash Player, Winamp, RealPlayer, Windows Media Player, iTunes) ning Android- ja iPhone/iPod/iPad-seadmetega.